นายกรัฐมนตรี เปิดเผย จะปิดแคมป์ก่อสร้างและเพิ่มมาตรการควบคุมโรคเป็นพิเศษในพื้นที่ กทม. -ปริมณฑล และ4 จังหวัดภาคใต้ ระยะเวลา 1 เดือน พร้อมขอความร่วมมือจำกัดเดินทางข้ามจังหวัด
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า ผลการประชุมร่วมกันของ ศบค.ชุดเล็ก และหน่วยงานที่เกี่ยวข้อง มีข้อสรุปว่า ให้ปิดแคมป์ก่อสร้างในพื้นที่กรุงเทพมหานคร ปริมณฑล และ 4 จังหวัดภาคใต้ (ปัตตานี ยะลา สงขลา และนราธิวาส ) เป็นระยะเวลา 1 เดือน และขอให้หยุดจ้างงานแรงงานต่างด้าวเพิ่มในช่วง 1 เดือนนี้ เพื่อควบคุมการระบาดในคลัสเตอร์แรงงาน โดยจะมีการจ่ายเงินชดเชยตามกฎหมาย ขณะที่โรงงานยังสามารถประกอบกิจการได้โดยใช้มาตรการบับเบิลแอนด์ซีลและอาจจะปิดบางโรงงานที่มีการแพร่ระบาดนอกจากนี้ ในกรุงเทพมหานคร ปริมณฑลและ 4 จังหวัดภาคใต้ ยังมีผู้ติดเชื้อเพิ่มขึ้นต่อเนื่อง จึงจะมีมาตรการบริหารจัดการโรคที่เข้มงวดขึ้นคือ ปิดกิจกรรมเป็นบางพื้นที่ หรือกลุ่มคลัสเตอร์เสี่ยง ไม่ได้ปิดทั้งหมด เป็นการชั่วคราว 1 เดือน โดยจะมีมาตรการประกาศออกมาในช่วงสัปดาห์นี้และเริ่มบังคับใช้วันจันทร์ที่ 28 มิถุนายน 2564 ทั้งนี้ไม่ใช้คำว่าล๊อกดาวน์ เพราะดูยิ่งใหญ่เกินไป จนอาจทำให้ประชาชนกังวล เพียงแต่จะมีการดูแลเป็นพิเศษเพื่อควบคุมการแพร่ระบาดเท่านั้น เบื้องต้นยังไม่จำกัดการเดินทาง และยังไม่มีเคอร์ฟิวส์ แต่ขอความร่วมมือในการเคลื่อนย้าย ลดการเดินทางข้ามจังหวัดในระยะนี้ โดยอยู่ระหว่างหามาตรการจำกัดให้เหมาะสมนอกจากนี้ จะเร่งฉีดวัคซีนให้กลุ่มผู้สูงอายุและ 7 กลุ่มโรคเสี่ยง โดยตั้งเป้าจะฉีดให้ครบทั้งหมดภายในเดือนกรกฎาคมถึงสิงหาคมนี้